अनादिकाल से चले आ रहे सनातन में साधना, आराधना के लिये स्वयं के विवेक पर आराध्य के चयन के भी मार्ग हैं. जिनमें से कुछ साधक मूर्ति की उपासना करते हैं. तब मंदिरों के निर्माण भावभूमि पर उतरते हैं. मंदिरों में कई सेवक होते हैं जो मन्दिर, प्रांगण की साफ सफाई के साथ मूर्ति के वस्त्र, प्रसाद, भजन, पूजन और आरती करते हैं. मूर्ति में व्याप्त सांकेतिक ईश्वर के भोर जागरण से लेकर नित्य स्नान प्रत्येक प्रहर के भोगप्रसादी से ले के ईश्वर को मंत्रोच्चार समवेत पुनः शयन कराना प्रधान सेवक के दायित्व होते हैं जिन्हें पुजारी कहा जाता है. पुजारी कर्मकांड में सिद्धहस्त होने के अलावा मंत्रों के ज्ञाता भी होते हैं. जिसकी शिक्षा विधिवत प्रदान की जाती है साथ ही इसके लिये वेतन अथवा पारिश्रमिक भी देय होता है. अधिकांश यह पूजा-सेवा विरासत में भी मिलती है. तब पुजारी अपने पुत्र को बालवस्था से मन्दिर के नियम-विचार के बारे में उन्हें अवगत कराना प्रारम्भ कर देते हैं. इसी तरह गुरुकुल में गुरु की भूमिका शिक्षाप्रदाता की होती है.